Απόφαση της Επιτροπής

της 18ης Οκτωβρίου 2002

σχετικά με την τροποποίηση της απόφασης 98/569/EΚ για καθορισμό ειδικών όρων εισαγωγής ζώντων, διθύρων μαλακίων, εχινοδέρμων, χιτωνοφόρων και θαλασσίων γαστεροπόδων καταγωγής Τυνησίας και της απόφασης 98/570/EΚ για καθορισμό των ειδικών όρων που διέπουν τις εισαγωγές προϊόντων αλιείας και υδατοκαλλιέργειας καταγωγής Τυνησίας

[κοινοποιηθείσα υπό τον αριθμό Ε(2002) 3906]

(Κείμενο που παρουσιάζει ενδιαφέρον για τον ΕΟΧ)

(2002/819/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/492/EΟΚ του Συμβουλίου, της 15ης Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά ζώντων διθύρων μαλακίων(1), όπως τροποποιήθηκε τελευταία από την οδηγία 97/79/EΚ(2), και ιδίως το άρθρο 9 παράγραφος 4,

την οδηγία 91/493/ΕΟΚ του Συμβουλίου, της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση αλιευτικών προϊόντων στην αγορά(3), όπως τροποποιήθηκε τελευταία από την οδηγία 97/79/ΕΚ, και ιδίως το άρθρο 11 παράγραφος 5,

Εκτιμώντας τα ακόλουθα:

(1) Στην απόφαση 98/569/EΚ της Επιτροπής, της 6ης Οκτωβρίου 1998, για καθορισμό ειδικών όρων εισαγωγής ζώντων, διθύρων μαλακίων, εχινοδέρμων, χιτωνοφόρων και θαλασσίων γαστεροπόδων καταγωγής Τυνησίας(4), ορίζεται ότι η "Direction Générale de la Sante Animale (DGSA) du Ministère de l' Agriculture" είναι η αρμόδια αρχή στην Τυνησία για να εξακριβώσει και να πιστοποιήσει εάν τα ζώντα δίθυρα μαλάκια, τα εχινόδερμα, τα χιτωνοφόρα και τα θαλάσσια γαστερόποδα πληρούν τις απαιτήσεις της οδηγίας 91/492/ΕΟΚ.

(2) Στην απόφαση 98/570/EΚ της Επιτροπής, της 7ης Οκτωβρίου 1998, για καθορισμό των ειδικών όρων που διέπουν τις εισαγωγές προϊόντων αλιείας και υδατοκαλλιέργειας καταγωγής Τυνησίας(5), όπως τροποποιήθηκε τελευταία από την απόφαση 1999/135/EΚ(6), ορίζεται ότι η "Γενική Διεύθυνση Ζωικής Υγείας (DGSA) του Υπουργείου Γεωργίας" είναι η αρμόδια αρχή στην Τυνησία για την εξακρίβωση και πιστοποίηση του γεγονότος ότι τα προϊόντα αλιείας και υδατοκαλλιέργειας πληρούν τις απαιτήσεις της οδηγίας 91/493/ΕΟΚ.

(3) Μετά την αναδιάρθρωση των διοικητικών υπηρεσιών της Τυνησίας, η αρμόδια αρχή για την έκδοση υγειονομικών πιστοποιητικών για τα προϊόντα αλιείας και υδατοκαλλιέργειας καθώς και για τα δίθυρα μαλάκια, τα εχινόδερμα, τα χιτωνοφόρα και τα θαλάσσια γαστερόποδα είναι πλέον η "Direction Générale des Services Vétérinaires (DGSV)". Η νέα αυτή αρχή είναι σε θέση να επαληθεύει αποτελεσματικά την εφαρμογή της ισχύουσας νομοθεσίας.

(4) Η διατύπωση των αποφάσεων 98/569/EΚ και 98/570/EΚ πρέπει να ευθυγραμμισθεί με τη διατύπωση πιο πρόσφατων αποφάσεων που εξέδωσε η Επιτροπή για τον καθορισμό ειδικών όρων εισαγωγής διθύρων μαλακίων, εχινοδέρμων, χιτωνοφόρων, θαλασσίων γαστεροπόδων, καθώς και προϊόντων αλιείας και υδατοκαλλιέργειας καταγωγής ορισμένων τρίτων χωρών.

(5) Ως εκ τούτου, απαιτείται η συναφής τροποποίηση των αποφάσεων 98/569/EΚ και 98/570/EΚ.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 98/569/EΚ τροποποιείται ως εξής:

1. Το άρθρο 1 αντικαθίσταται από το ακόλουθο κείμενο: "Άρθρο 1

Η 'Direction Générale des Services Vétérinaires (DGSV)' είναι η αρμόδια αρχή στην Τυνησία για να εξακριβώσει και να πιστοποιήσει εάν τα ζώντα δίθυρα μαλάκια, τα εχινόδερμα, τα χιτωνοφόρα και τα θαλάσσια γαστερόποδα πληρούν τις απαιτήσεις της οδηγίας 91/492/ΕΟΚ.".

2. Το άρθρο 2 αντικαθίσταται από το ακόλουθο κείμενο: "Άρθρο 2

1. Τα ζώντα δίθυρα μαλάκια, τα εχινόδερμα, τα χιτωνοφόρα και τα θαλάσσια γαστερόποδα που εισάγονται στην Κοινότητα από την Τυνησία πρέπει να πληρούν τους όρους που καθορίζονται στις παραγράφους 2, 3, 4 και 5.

2. Κάθε αποστολή πρέπει να συνοδεύεται από πρωτότυπο υγειονομικό πιστοποιητικό, αριθμημένο, δεόντως συμπληρωμένο, με ημερομηνία και υπογραφή, το οποίο πρέπει να αποτελείται από ένα μόνο φύλλο, σύμφωνα με το υπόδειγμα του παραρτήματος Α.

3. Τα προϊόντα πρέπει να προέρχονται από τις εγκεκριμένες ζώνες παραγωγής που εμφαίνονται στο παράρτημα Β.

4. Πρέπει να έχουν συσκευαστεί σε σφραγισμένες συσκευασίες, από εγκεκριμένο κέντρο αποστολής που περιλαμβάνεται στον κατάλογο του παραρτήματος Γ.

5. Κάθε συσκευασία πρέπει να φέρει ανεξίτηλο υγειονομικό σήμα που να περιλαμβάνει τουλάχιστον τις ακόλουθες ενδείξεις:

- τη χώρα αποστολής: ΤΥΝΗΣΙΑ,

- το είδος (κοινή και επιστημονική ονομασία),

- τον προσδιορισμό της ταυτότητας της ζώνης παραγωγής και του κέντρου αποστολής μέσω του αριθμού έγκρισης,

- την ημερομηνία συσκευασίας, αποτελούμενη τουλάχιστον από την ένδειξη της ημέρας και του μηνός.".

3. Η παράγραφος 2 του άρθρου 3 αντικαθίσταται από το ακόλουθο κείμενο: "2. Το πιστοποιητικό πρέπει να φέρει το όνομα, την ιδιότητα και την υπογραφή του εκπροσώπου της DGSV.".

4. Το παράρτημα Α αντικαθίσταται από το παράρτημα Ι της παρούσας απόφασης.

Άρθρο 2

Η απόφαση 98/570/EΚ τροποποιείται ως εξής:

1. Το άρθρο 1 αντικαθίσταται από το ακόλουθο κείμενο: "Άρθρο 1

Η 'Direction Générale des Services Vétérinaires (DGSV)' είναι η αρμόδια αρχή στην Τυνησία για την εξακρίβωση και πιστοποίηση του γεγονότος ότι τα προϊόντα αλιείας και υδατοκαλλιέργειας πληρούν τις απαιτήσεις της οδηγίας 91/493/ΕΟΚ.".

2. Το άρθρο 2 αντικαθίσταται από το ακόλουθο κείμενο: "Άρθρο 2

1. Τα προϊόντα αλιείας και υδατοκαλλιέργειας που εισάγονται στην Κοινότητα από την Τυνησία πρέπει να πληρούν τους όρους που καθορίζονται στις παραγράφους 2, 3 και 4.

2. Κάθε αποστολή πρέπει να συνοδεύεται από πρωτότυπο υγειονομικό πιστοποιητικό, αριθμημένο, δεόντως συμπληρωμένο, με ημερομηνία και υπογραφή, το οποίο πρέπει να αποτελείται από ένα μόνο φύλλο, σύμφωνα με το υπόδειγμα του παραρτήματος I.

3. Τα προϊόντα πρέπει να προέρχονται από εγκεκριμένες εγκαταστάσεις, πλοία-εργοστάσια, ψυκτικές αποθήκες ή καταγεγραμμένα πλοία/ψυγεία που εμφαίνονται στο συνημμένο παράρτημα II.

4. Με εξαίρεση την περίπτωση των χύδην κατεψυγμένων αλιευτικών προϊόντων που προορίζονται για την παρασκευή διατηρημένων τροφίμων, όλες οι συσκευασίες πρέπει να φέρουν με ανεξίτηλα στοιχεία τη λέξη 'ΤΥΝΗΣΙΑ' καθώς και τον αριθμό έγκρισης καταγραφής της εγκατάστασης, του πλοίου εργοστασίου, της ψυκτικής αποθήκης ή του πλοίου/ψυγείου προέλευσης.".

3. Η παράγραφος 2 του άρθρου 3 αντικαθίσταται από το ακόλουθο κείμενο: "2. Το πιστοποιητικό πρέπει να φέρει το όνομα, την ιδιότητα και την υπογραφή του εκπροσώπου της DGSV καθώς και την επίσημη σφραγίδα του σε διαφορετικό χρώμα από τις άλλες ενδείξεις του πιστοποιητικού.".

4. Το παράρτημα Α αντικαθίσταται με το παράρτημα ΙΙ της παρούσας απόφασης.

Άρθρο 3

Η παρούσα απόφαση αρχίζει να ισχύει από τις 3 Δεκεμβρίου 2002.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 18 Οκτωβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 268 της 24.9.1991, σ. 1.

(2) ΕΕ L 24 της 30.1.1998, σ. 31.

(3) ΕΕ L 268 της 24.9.1991, σ. 15.

(4) ΕΕ L 277 της 14.10.1998, σ. 31.

(5) ΕΕ L 277 της 14.10.1998, σ. 36.

(6) ΕΕ L 44 της 18.2.1999, σ. 58.

ΠΑΡΑΡΤΗΜΑ I

"ΠΑΡΑΡΤΗΜΑ A

>PIC FILE= "L_2002281EL.002003.TIF">

>PIC FILE= "L_2002281EL.002101.TIF">".

ΠΑΡΑΡΤΗΜΑ II

"ΠΑΡΑΡΤΗΜΑ A

>PIC FILE= "L_2002281EL.002203.TIF">

>PIC FILE= "L_2002281EL.002301.TIF">".